Erling Sande (Senterpartiet), 2006-12-13:
Kulturlyftet er i rute. Kulturlyftet er i rute. Det kunne eigentleg ha vore heile innlegget i debatten, dersom ein ynskte å plukke fram eitt poeng ved dette budsjettet. Det er nemleg slik at Regjeringa brukar meir pengar på kultur og frivillig arbeid enn noka anna regjering har gjort. Det neste budsjettåret kryp auken på kultur opp mot ein halv milliard kroner – ein talstørrelse vi tidlegare ikkje har snakka om når det gjeld budsjettauke på kulturområdet. Vi er i rute med å nå målet om at 1 pst. av statsbudsjettet skal gå til kultur innan 2014. Med desse midlane styrkjer vi heile breidda innanfor kulturområdet – musikk, film, dans, teater, opera, kunstformidling, språk og litteratur, frivillig sektor, som fleire har vore opptekne av her i dag, museum, bibliotek, arkiv og mykje, mykje meir. Vi har moglegheit til det, for vi har ei regjering i ryggen som er villig til å spandere meir enn fine ord og monopolpengar på kulturen. Vi har sikra eit lyft for frivillig sektor òg i årets budsjett. Enkelte av opposisjonspartia har hevda at vi er for tilbakelente i forholdet til frivilligheita. Vi har sjølvsagt som mål å auke innsatsen på frivillig sektor ytterlegare, men vi er allereie langt, langt framfor den førre regjeringa når det gjeld frivillig sektor. Mens den førre regjeringa sveltefôra kommunane og på den måten svekte lokalt frivillig kulturarbeid, har denne regjeringa styrkt kommuneøkonomien. Og den satsinga ein har gjort i kommuneøkonomien, vil òg gi seg utslag i det lokale frivillige kulturarbeidet. Mens den førre regjeringa kutta på ei ordning som Frifond over statsbudsjettet, også med støtte frå Framstegspartiet, har den nye regjeringa styrkt Frifond for andre året på rad og dermed bidrege til å skape mykje aktivitet for barn og unge rundt om i heile landet. Mens den førre regjeringa kutta dramatisk i støtta til studiearbeidet til dei frivillige organisasjonane, har denne regjeringa styrkt posten betydeleg. Vi skal ikkje gi oss der. Vi har ambisjonar om å setje frivillig sektor i fokus òg dei komande åra. Ambisjonane er store. Det er nok å nemne frivilligheitsregister og ei varig momskompensasjonsordning for frivillig sektor. Dette er ting som òg frivillig sektor etterspør, og den politikkutforminga som vi gjer, skjer i samarbeid med frivillig sektor. I neste års statsbudsjett har vi styrkt det frivillige arbeidet òg i eit samspel med Kristeleg Folkeparti. Kristeleg Folkeparti deler Regjeringa sitt engasjement for frivillig sektor, og det er gledeleg. Det minner oss om noko anna som er viktig, nemleg at vi blir påverka av dei vi omgåast. Og det er gledeleg at Kristeleg Folkeparti har valt å omgåast regjeringspartia litt, for å styrkje innsatsen på område som er viktige både for Kristeleg Folkeparti og for oss. Mellom anna har vi auka løyvinga til Nynorsk kultursentrum og dermed til det viktige arbeidet med å ta vare på språkmangfaldet vårt. Også innanfor kulturpolitikken tør eg påstå at regjeringspartia og Kristeleg Folkeparti påverkar kvarandre på ein god måte. Kvar einaste dag skjer det spennande ting på kulturfeltet rundt om i det langstrakte landet vårt. Hundretusenvis av nordmenn opplever kultur kvar einaste dag, anten i form av konsertar, utstillingar og idrettsarrangement eller i form av kultur gjennom media. Vi går forbi skulpturar, og så grundar vi litt på dei, vi høyrer musikk, og vi nyt ein god film. Eg er sikker på at vi er einige om at dette er med på å gjere livet rikare for oss alle. Men kulturliv av eit slikt omfang som vi er heldige å ha, krev òg at fellesskapet er villig til å leggje til rette for at kulturen skal få gode vilkår. Denne regjeringa har vist vilje til satsing på kultur, og det er vi stolte av.